Sleutelwoorde 982 Soek Waaroor Kennisgewing
Total hits: 15877318
Current hour hits: 104
Aangedryf deur	Piwigo © Association France Cichlid 1980~2020, tous droits réservés. Nuus & Weer 2 Desember 2019 - NETRADIOSA
Nuus & Weer 2 Desember 2019
02/12/2019 Corrie Slabbert Blog, Nuus, Potgooi/Podcast 0
‘n Lid van die Nasionale Christelike Weerstandsbeweging, Riana Heymans en nog twee mense verskyn vandag in die Middelburgse landdroshof op terreurverwante aanklagte. Heymans is die naweek in Kliprivier in die Vaaldriehoek in hegtenis geneem saam met twee mense wat aan haar skuiling gebied het. Die Valke het ook beslag gelê op vuurwapens en dokumente. Die drie sal saam met die selfverklaarde leier van die groep, Harry Knoesen op die aanklagte teregstaan. Die groep het blykbaar beplan om nasionale sleutelpunte, winkelsentrums en informele woongebiede aan te val.
Die Gautengse Departement van Onderwys het aangekondig dat 619 leerlinge wat aanstaande jaar in graad agt is nog nie plek in skole het nie. Die syfer is Vrydagmiddag bereken. Alle voornemende graad een leerlinge is geplaas. Dit is ‘n aansienlike vermindering van die meer as 9-duisend leerlinge wat verlede week nog nie ‘n plek in ‘n skool gehad het nie. Die meeste leerlinge wat nog nie geplaas is nie is van Alberton, Springs, Krugersdorp, Randfontein, Soshagnguve en Pretroria-Noord.
Die minister van openbare ondernemings, Pravin Gordhan, sê daar is ernstige samesprekings met finansierders gevoer om die nodige geld te bekom vir die herstruktureringsproses by die SAL. Die proses sal oor die volgende paar maande plaasvind. Die minister het bevestig dat herstrukturering die enigste manier is om die lugdiens se finansiële en bedryfsvolhoubaarheid te verseker. Hy sê die onlangse staking deur NUMSA en die Suid-Afrikaanse Kajuitbemanningsvereniging het ernstige skade aangerig aan die aansien van die SAL. Die finansiële posisie van die lugdiens is ook hierdeur erg benadeel. Gordhan het dit benadruk dat die lugdiens voortgaan met sy bedrywighede. Hy het ‘n beroep op Suid-Afrikaners gedoen om die SAL te ondersteun in sy pogings om vertroue te herstel en inkomste in die kortste moontlike tyd te genereer.
Die burgerregtegroep, Treatment Action Campaign, sê die regering maak nie ‘n impak op die lewens van MIV-positiewe mense in die land nie. Dit was gister Wêreldvigsdag. Die TAC sê die regering het miljoene rand verkwis deur ‘n byeenkoms in ‘n stadion te hou, terwyl interaksie met gemeenskappe wat deur MIV en Vigs geraak word, ‘n beter opsie sou wees. Die hoofsekretaris van die TAC, Anele Yawa sê die regering kon eerder ‘n veldtog gehou het om meer mense bewus te maak van die siekte. Die adjunk-president, David Mabuza was gister die hoofspreker by ‘n Wêreldvigsdag-saamtrek by Orkney in Noordwes. Hy het vroeër in Klerksdorp aan vigsaktiviste gesê die regering is daartoe verbind om die stryd teen MIV en vigs te verskerp.
Die vakansie het reeds vir baie begin, en sal van Woensdag meer moet betaal vir petrol en minder vir diesel. Petrol styg met R0-11 per liter vir 93 sowel as vir 95 grade, maar diesel verlaag in prys met R0-18 en paraffien verlaag met Ro-21 vir Desembermaand. Ekonomiese deskundiges sê die styging in die prys van petrol, en die geringe daling in die diesel en paraffien pryse kan toegeskryf word aan die swak Rand wat maar net nie daarin slaag om weer terug te keer na sy vlakke van twee jaar gelede nie.
Die Madupi kragsentrale wat goedgekeur is om opgerig te word, is nie net ’n ekonomiese ramp nie, maar hou ook die gevaar is om menselewens te benadeel. Die kragsentrale is nie net swak opgerig nie, maar het jare langer geneem om gefinaliseer te word en kan steeds nie sy volle kapasiteit lewer nie. Madupi is anders opgerig as die konvensionele kragsentrales, en is wat beskryf word as die “nuwe droë=verkoelde” steenkool kragstasie.Wanneer die kragstasie voltooi is en op volle kapasiteit is, sal dit die wêreld se grootste “droë-verkoelde” kragstasie wees. Ekonome en omgewings deskundiges het reeds gewaarsku dat doe 2020 afskop van die land se grootste steenkool kragstasie kan lei tot ernstige finansiële, asook klimaat katastrofes wat nog in SA gesien is.Deskundiges sê Madupi gaan een van die land se grootste gevare word vir mense en die omgewing met sy gifgasse wat afgeskei word, en sal ook die grootste entiteit wees wat lug- en omgewingsbesoedeling betref wat duisende mense se lewens in gevaar sal stel.
Nadat die Hooggeregshof in Pretoria die voormalige ANC president, Jacob Zuma, se aansoek om appel met koste van die hand gewys het, is hy nou direk onderweg na die Appèlhof. Dit is Zuma se laaste loopgraaf wat hy gebruik om uit die tronk te bly, en alhoewel dit ’n metode is om sy finale verhoor vry te spring, word die skuldlas aan hofkoste net groter. Kenners wys daarop dat sy kanse om in die Appèlhof ’n oorwinning te behaal, uiters skraal is, en dat dit verrykende gevolge vir die man inhou as hy weer misluk. Politieke ontleders reken egter dat Zuma sy kaarte goed speel, en dat hy met die moontlikheid van ’n mislukking in die Appèlsaak, reeds voorbrand gemaak het deur ’n week in die hospitaal deur te bring, om na die hof se uitspraak, weer “siek” te word. Meningsvormers sê dit is immers die suksesvolle metode wat die springlewendige Schabir Shaik etlike jare gelede gebruik het om die tronkdeure te laat oopgaan vir sy vrylating sodat hy weer kan gaan gholf speel.
Bronne: Die Vryburger & SABC
Warmbad – Gedeeltelik bewolk en baie warm met ‘n Min 18 Max 34
Nelspruit – Gedeeltelik bewolk en baie warm met ‘n Min 18 Max 34
Pretoria – Gedeeltelik bewolk en baie warm met ‘n Min 20 Max 33
Vereeniging – Gedeeltelik bewolk en baie warm met ‘n Min 19 Max 33
Bloemfontein – Gedeeltelik bewolk en bloedig warm met ‘n Min 19 Max 37
Kimberley – Gedeeltelik bewolk en bloedig warm met reën plek plek met ‘n Min 23 Max 37
Durban – Gedeeltelik bewolk en warm met ‘n Min 18 Max 26
Oos-London – Gedeeltelik bewolk met matig tot swaar reënbuie met ‘n Min 20 Max 26
Upington – Gedeeltelik bewolk en bloedig warm met reën plek plek met ‘n Min 19 Max 39
Kaapstad – Gedeeltelik bewolk met matige reën met tye met ‘n Min 18 Max 22
Port Elizabeth – Gedeeltelik bewolk met ‘n Min 19 Max 26
Sutherland – Bewolk en warm met ‘n Min 7 Max 28
Bestel jou Beste Boere Produk